जिला पंचायत राज अधिकारी भास्कर दत्त पांडेय ने बताया कि उनके यहां विधान सभा चुनाव से पहले पेंटिंग कार्य के लिए टेंडर निकला था, लेकिन चुनाव के कारण टेंडर प्रक्रिया स्थगित कर दी गई थी, जो अभी स्थगित चल रही है। बावजूद हसमत अली नामक व्यक्ति लगातार उन पर पेंडिंग कार्य का ठेका देने के लिए दबाव डाल रहा था। डीपीआरओ का आरोप है कि बुधवार को करीब पौने पांच बजे सपा नेता गुड्डू यादव नशे की हालत में अपने चार-पांच अन्य साथियों के साथ उनके कार्यालय पहुंचा तथा उनसे पेंटिंग कार्य हसमत अली को देने की बात कहने लगा। डीपीआरओ ने टेंडर प्रक्रिया स्थगित चलने की भी बात बताई, लेकिन गुड्डू यादव अपनी जिद पर अड़ा रहा। इस बीच प्रभारी सीडीओ/डीडीओ भी मौके पर पहुंच गए। उन्होंने भी गुड्डू यादव को समझाने का प्रयास किया, लेकिन वह नहीं माना।